**ПРЕСС-РЕЛИЗ**

**2021 йил 9 февраль Тошкент шаҳри**

**Ўзбекистон Республикаси Президентининг жорий йил 3 февраль куни «Қишлоқ хўжалигида билим ва инновациялар тизими ҳамда замонавий хизматлар кўрсатишни янада ривожлантириш тўғрисида»ги Фармони қабул қилинди (**[**https://lex.uz/pdfs/5262596**](https://lex.uz/pdfs/5262596)**)**

Ҳужжатнинг мақсади – Ўзбекистон Республикаси қишлоқ хўжалигини ривожлантиришнинг 2020 – 2030 йилларга мўлжалланган стратегиясини амалга ошириш. Мухим янгиликлардан бири –қишлоқ хўжалиги тармоқларида таълим, илм-фан, ишлаб чиқариш ва қишлоқ хўжалиги субъектларига замонавий агрохизматлар кўрсатишнинг узвий тизимини ўзаро боғлайдиган Қишлоқ хўжалиги вазирлиги ҳузурида Қишлоқ хўжалигида билим ва инновациялар миллий маркази ташкил этилганидир.

Худди шунингдек, 2021 йил 1 мартдан бошлаб, тажриба тариқасида, Миллий марказ тизимидаги илмий-тадқиқот муассасаларида тадбиркорлик субъектларини жалб этган ҳолда кичик илмий – инновацион корхоналар ташкил этишга рухсат берилди. Бунда, тадбиркорлик субъектлари илмий – тадқиқот муассасасининг янги нав ва дурагайларни яратиш бўйича фаолиятини молиявий таъминлашга кўмаклашади ҳамда унинг натижаларини тижоратлаштириш чораларини кўради.

Фойда солиғи бўйича жами даромадни аниқлашда тадбиркорлик субъектлари – солиқ тўловчиларнинг илмий тадқиқотларга ва (ёки) тажриба – конструкторлик ишланмаларига доир харажатлари, амортизация қилинадиган активларни олишга оид харажатлардан ташқари, тегишли илмий тадқиқотлар ва (ёки) тажриба конструкторлик ишланмаларининг натижасидан қатъи назар, Солиқ кодексида назарда тутилган тартибда бундай тадқиқотлар ва ишланмалар (хизматларнинг алоҳида босқичлари) тугалланган ва (ёки) қабул қилиш – топшириш далолатномасини тарафлар имзолаганидан кейин чегириб ташланади.

Миллий марказ ва илмий – тадқиқот муассасаларига бюджетдан ташқари манбалар ҳисобидан шаклланадиган маблағларни мустақил тасарруф этиш ҳуқуқи берилади. Бунда ушбу ташкилотлар:

- бюджетдан ташқари маблағларни бошқариш учун тижорат банкларида ҳисоб рақами очиши ва ундаги маблағлардан мустақил фойдаланиши мумкин (бюджет ташкилотларининг ғазна ҳисоб рақамларидан фойдаланишга доир талаблар ушбу маблағлардан фойдаланишга нисбатан татбиқ этилмайди)

Фармоннинг 4-иловасида 2021 йил 1 февралдан бошлаб бино ва иншоотларни сақлаш, шунингдек, ходимлари (илмий ходимлардан ташқари) меҳнатига ҳақ тўлаш бўйича харажатлар Давлат бюджети маблағлари ҳисобидан молияштириладиган 21 та муассасалар рўйхати билан танишишингиз мумкин.

**ДСҚ Матбуот хизмати**